b'\n_START_ARTICLE_\nRde\xc4\x8deoka\n_START_SECTION_\nOpis\n_START_PARAGRAPH_\nRde\xc4\x8deoka je dobila ime po zna\xc4\x8dilni rde\xc4\x8de-oran\xc5\xbeni barvi o\xc4\x8di. To je riba z visokim, bo\xc4\x8dno mo\xc4\x8dno stisnjenim telesom, pokritim z velikimi luskami. Ima izrazito veliko glavo z majhnimi, kon\xc4\x8dnimi usti. Hrbet je temno zelene barve, boki so srebrni ali zlatorumeni, trebuh pa rumen ali bel. Hrbtna in repna plavut sta temnej\xc5\xa1ih odtenkov rjave, ostale plavuti pa so rde\xc4\x8dkaste barve. Rde\xc4\x8deoka dose\xc5\xbee dol\xc5\xbeino med 20 in 40 cm, \xc5\xbeivi pa do 18 let. Spolno dozori v drugem, tretjem ali \xc4\x8detrtem letu starosti, drsti pa se od aprila do junija na plitvih prodi\xc5\xa1\xc4\x8dih. V \xc4\x8dasu drstitve dobijo rde\xc4\x8deoke drstne bradavice po glavi in telesu, okrepi pa se tudi rde\xc4\x8da barva plavuti. Samice prilepijo od 50.000 do 100.000 drobnih iker na vodno rastlinje ali kamenje._NEWLINE_Rde\xc4\x8deoka se hrani z vodnimi \xc5\xbeu\xc5\xbeelkami in li\xc4\x8dinkami, raznimi vodnimi nevreten\xc4\x8darji ter odmrlim vodnim rastlinjem.\n_START_SECTION_\nRaz\xc5\xa1irjenost\n_START_PARAGRAPH_\nRde\xc4\x8deoka je raz\xc5\xa1irjena po celi Evropi, razen na skrajnem severu, jugu in zahodu, kjer so Pireneji skrajna zahodna to\xc4\x8dka. \xc5\xbdivi v jatah v vseh vodotokih, pa tudi v jezerih in drugih stoje\xc4\x8dih vodah. Ni ob\xc4\x8dutljiva na onesna\xc5\xbeenje, zato je ena najpogostej\xc5\xa1ih ribjih vrst v Evropi. Raz\xc5\xa1irjena je v vseh ribjih pasovih, razen v postrvjem.'